Sjettepladsen i Superligaen er en besnærende størrelse for AaB. Især efter holdet søndag aften bragte sig en tand tættere på den og på det eftertragtede medaljeslutspil. Det blev nemlig til 2-1 mod AGF i Aarhus - og en meget glad cheftræner. - Tre point var virkelig godt. Et point kunne vi også godt have levet med, fordi SønderjyskE smed point forleden. Men tre er fantastisk, og nu har vi snor i dem. Så nu nyder vi det her, og så skal vi være klar til næste uge, hvor vi møder Silkeborg, sagde Morten Wieghorst til TV2 Nord efter kampen. Særligt to spillere markerede sig flot i søndagens kamp. Den ene var Jannik Pohl, som sørgede for sejren dybt inde i dommerens overtid. Den anden var debuterende angriber for AaB, Jakub Sylvestr. - Jeg synes, Jakub, som spillede størstedelen af kampen, byder ind med en kæmpe arbejdsindsats også og arbejder fra front, når vi ikke har bolden. Så scorer han også et glimrende mål. Han bliver selvfølgelig sat op til det af sine holdkammerater, men når de scorer mål, skal de ikke høre mig klage, sagde Morten Wieghorst om holdets nyeste mand.

Opsummering:
Morten Wieghorst var tilfreds med sine spillere efter 2-1-sejren over AGF og glædede sig over at være tæt på top seks i Superligaen.